Checkers oor die kole gehaal vir ‘Moedersdag-promosie’Die Moedersdag-uitstalling in die winkel (Foto: Facebook) Checkers het Woensdag gesê ŉ foto van ŉ sogenaamde Moedersdag-uitstalling in een van sy Wes-Kaapse winkels waar vroue met afslag op huishoudelike skoonmaakmiddels “bederf” word, is nié akkuraat nie en word verkeerd geïnterpreteer. Honderde sosialemediagebruikers gons oor dié foto wat vroeër die week in ŉ Checkers-winkel in die Paarl afgeneem is. Uit die foto blyk dit dat Checkers afslag bied op skoonmaakprodukte soos skottelgoedwasseep en Jik as deel van sy “Wow Mom”-Moedersdagpromosie. Hoewel sommige gebruikers vir dié sogenaamde promosie gegrinnik het, het talle op sosiale media die kettingwinkel uitgekryt en van swak smaak beskuldig. “Dit is ongelooflik ontstellend,” het Thule Dladla laat hoor. “Wie is so onkundig?” “Ek wonder of hulle nog dieselfde promosie op Vadersdag gaan hê,” het Moira Taylor gevra. “Dit is tyd om hierdie seksisme stop te sit.” Debbie Withfield het gesê daar is niks wonderliks aan dié “Wow Mom”-promosie nie, en Rochelle Lombard het gesê sy sal nié gunstig reageer wanneer sy só geskenk ontvang nie. Nadat die foto soos ŉ veldbrand op sosiale media versprei het, het Checkers gereageer deur te sê sy Moedersdag-uitstalling is nie veronderstel om soos dié een in die foto te lyk nie. Die maatskappy het ook gesê hy stel ondersoek na die foto in en probeer in die tussentyd vasstel in watter winkel die uitstalling afgeneem is. Checkers het Woensdag aan Maroela Media gesê die organisasie vra om verskoning vir dié foto wat “aanstoot gegee het”. Só moet die uitstalling lyk (Foto: Checkers) Volgens ŉ verklaring was personeel van dié winkel in die Van der Lingen-sentrum in die proses om die Moedersdag-uitstalling na ŉ ander gedeelte van die winkel te skuif toe die foto geneem is. Die kettingwinkelgroep sê verwarring het ontstaan omdat die Moedersdag-promosie-items eers na ŉ ander gedeelte verskuif is en met skoonmaakmiddels vervang is voordat die “Wow Mom”-plakkate later ook verwyder is. Dit het volgens die groep daarom voorgekom asof die skoonmaakmiddels uitgestal word vir Moedersdag. “Ons verstaan hoe die foto wat op sosiale media versprei word verkeerd verstaan kon word, en ons vra om verskoning daarvoor,” lui ŉ verklaring van die winkel. “Daar was nooit ŉ voorneme om ŉ Moedersdag-uitstalling saam te stel met skoonmaakprodukte nie. Die Moedersdagprodukte is eers geskuif, en die plakkate later.” Volgens die verklaring is die uitstalling intussen reggestel. “Ons vra om verskoning aan diegene wat aanstoot geneem het. Daar was tog sommige sosialemediagebruikers wat dadelik besef het dit is ŉ fout en heel lighartig gereageer het dat hierdie produkte [die skoonmaakprodukte] ook maar deel van die promosie kon wees. Ons wens al ons kliënte ŉ wonderlike Moedersdag toe.”